**Elnöki beszámoló a 2020-as év munkájáról**

**2021. május.26-i e-közgyűlés**

Elnökségünk nevében köszöntöm egyesületünk tagjait, a veszélyhelyzet miatt ezen a rendhagyó módon összehívott közgyűlésen. A mandátumom ez év április 9-én lejárt, de a kiadott kormányzati intézkedések miatt nem lehetett közgyűlést összehívni, így az elnökséggel együtt ebben az átmeneti időszakban is elláttuk feladatunkat. Az elmúlt évek gyakorlatának megfelelően az éves gazdasági beszámoló is elkészült határidőre.

A jelenlegi helyzet miatt (meghosszabbították a veszélyhelyzetet), nem tudni, hogy mikor kerülhet sor személyes találkozásra, a mérleg beadási határideje viszont május 31-e, így a közgyűlés összehívása mellett döntöttünk.

Bár csak virtuálisan, de átadjuk az Év kutyája pályázat díjait is, ami viszont sajnos elmarad, az a finom ebéd, de ígérem pótoljuk.

Egyesületünk közel 12 éves működése alatt arra még nem volt példa, hogy az elnöki beszámolóban érdemi munkáról nem tudok hírt adni. Ez most sajnos bekövetkezett, hisz sem klubkiállításról, sem a közkedvelt Családi napról nem tudok beszámolni, mert tavaly mindkettő elmaradt.

Az ugyan bennünket nem vígasztal, hogy más fajtások is így jártak, de nagyon érezzük a személyes találkozás hiányát. Az, hogy képernyőn keresztül (ahogy most is) látjuk egymást persze jó dolog, hogy legalább tudjuk mindenki jó egészségnek örvend, de mindenkinek, így nekem is már nagyon hiányzik nem csak a kiállítások semmivel sem összehasonlítható világa.

Tenyészszemlét tudtunk csak tartani szigorú intézkedések mellett, ahol a kutyák mindegyike a szükséges minősítést megkapta, miután a kötelezően előírt szűréseket a gazdák bemutatták. Gratulálunk nekik, reméljük egészséges, sikeres almok születnek majd tőlük a jövőben

A bezártságot arra tudtuk felhasználni, hogy előre tekintve már erre az évre, s reménykedve abban, hogy a Budapesti Európa kiállítással egyidőben meg tudjuk majd tartani klubkiállításunkat, felmértük és felkészültünk az ajándékokra, melyeket adunk majd nevezőinknek. Reménykedünk a szokásosnál nagyobb létszámú hazai és külföldi kiállítókban. Lépéseket tettünk a bíró kiválasztására, előzetes felkérésére is. Ha megkapjuk a hivatalos visszaigazolást hamarosan közzé is tesszük majd.

Szintén már idénre tervezzük, szervezzük a Családi napot, a dátum: szeptember. 18. szombat, Happy Dog kutyaiskola. Gondolkodunk nem csak a szokásos játékos feladatokon, hanem rövid előadáson is, pl. ápolási témában.

Ahogy eddig minden évben megtettük, most se feledkezzük el azokról az orosz fekete terrierekről, akik már sajnos sok társukkal együtt az égi mezőkön játszanak együtt, pótolhatatlan űrt hagyva gazdijaik szívében. Most nem tudjuk közösen meggyújtani a szokásos gyertyát, de gondoljunk itt és most rájuk el nem múló szeretettel.

A kurta kiállítási évad ellenére születtek szép, kiemelkedő eredmények, s igaz ugyan, hogy csak két kutyusnak és gazdájának tudunk most elismerést átadni, de reménykedjünk, hogy idén már többen lesznek, akik majd sajnos szintén a rövidre szabott kiállítási idényben, de megmérettetik kutyájukat.

Ne feledkezzünk meg az iskolába járó, az ott szerzett tudást kiválóan teljesítő kutyákról sem. Tudjuk, hogy fajtánk jól képezhető, élvezi a munkát, szívesen teljesíti a feladatokat. Számos iskolában ma már jól tudják az orosz fekete terrier igényei szerint alakítani a képzéseket és születnek egyre jobb vizsgaeredmények is.

Anyagi helyzetünk a múlt évi bevételek nélkül is stabil, ugyan kiadásaink csak minimálisak voltak (készülünk már az idei klubkiállításra), de így is szerény, de pozitív eredménnyel zártuk az évet.

Pár számadat:

2020-as évi bevétel és kiadás: szerény 287.000.Ft bevétel, 276.000.-Ft kiadás. Ennek alapján mérlegeredményünk: 11.000.-Ft.

Sajnos az előző évhez képest az 1%-ból 154.000.-Ft-ot kaptunk ( ez korábban 207.000.Ft volt, míg a tagdíj bevételeink is csak minimálisan 102.000.-Ft-ról 108.000,-Ft-ra emelkedtek. Kiállítási bevételünk a korábbi okok miatt nem volt.

2020-as év végi záró adatok. Bank: 626.664,-Ft, pénztár: 553.515.-Ft összesen: 1.180.179.-Ft.

Az éves gazdasági beszámolót a közhasznúsági melléklettel együtt a korábbi könyvvizsgáló készítette el, a mai közgyűlés jóváhagyása után pedig beküldésre kerül.

Évek óta viszonylag kis létszámmal működik egyesületünk, ezért arra kell majd nagyobb hangsúlyt fektetnünk a jövőben, hogy minél több szimpatizánst, pártoló tagok is megnyerjünk, hogy az évi 6.000.-Ft befizetésével legalább a nyílt napok várható költségeit fedezni tudjuk. Ha nincs nevezési bevételünk sem, akkor nehéz kigazdálkodni a Családi napra fordítható összeget még úgy is, hogy évek óta jelképes összegért kapjuk meg a helyet a Happy Dog kutyaiskolától. Egyelőre még itt nem tartunk, de a közösségi oldalakon szeretnénk megszólítani majd a nem kiállításra járó gazdikat is.

Köszönöm türelmeteket.

Mielőtt az Év kutyája pályázat díjait kiadnám még pár szó az elnöki feladatokról és az elnökség munkájáról.

Elnökként az elmúlt 10 évben voltak az én munkámban is hullámvölgyek Sokszor, főleg az állami elismertség körüli harcok, viták, már/már a becsületsértés határait súroló kritikák, bántó megjegyzések miatt bizony megfordult a fejemben, hogy hagyom az egészet, csinálja valaki más. Aztán egy/egy baráti beszélgetés mindig továbblendített ezen a mélyponton és végül az egyesület megélte a 10 éves évfordulóját is. Bár az elnökségi tagok mindegyike nem tudta végig vállalni a megbízatását, de ennek ellenére a célkitűzéseinket meg tudtuk valósítani. Természetesen tudom, tudjuk, hogy tennivaló van még mindig bőven, de sajnos nagyon nehéz olyan programot, előadást, találni, ami megmozgatja ma az orosz feketés társaságot, s valljuk be őszintén sokszor az idő és az anyagiak hiánya is közrejátszik.

Az évek múlásával gondoljunk csak a jó dolgokra, a szép, egészséges, kiállítási és munkakutyákra, a sok/sok nemzeti, nemzetközi, Világ és Európa kiállítási eredményekre, klubkiállításon kapott ajándékokra, a családi napok felejthetetlen, gyerekekkel megélt élményeire, a finom falatokra.

A magam részéről őszintén remélem, hogy a következő évek is így telnek majd, ehhez kívánok mindenkinek nagyon jó egészséget.

Elnökségünk nevében köszönöm az elmúlt 5 évben is a bizalmatokat, ezennel választott tisztségünkről lemondunk.

Szeretném megköszönni elnökségi tagom Kóti Kata eddigi munkáját, aki hivatalosan bejelentette, hogy újabb ciklusban nem kíván részt venni. Kata nagyon sokat segített Ágival együtt abban, hogy a honlapon minden részletre kiterjedő cikk jelenjen meg a betegségekről. Profi fotósként számos klubkiállításunkról, családi napról készített emlékezetes fotókat, tevékenyen részt vett rendezvényeink előkészítésében is. Köszönöm munkáját és remélem, ha ideje engedi a jövőben is számíthatunk rá. Személyesen is tudtunk találkozni, így egy/egy virággal köszöntem meg munkájukat.

Sikeres éveket kívánok tenyésztőinknek, jó egészséget a gazdiknak, kutyusainknak, akik pedig kutyájuk képzésével foglalkoznak szép vizsgaeredményeket.

Köszönöm, ha a beszámolóval kapcsolatban lenne bárkinek kérdése, kiegészítése tegyem meg, ha nincs, akkor kérem a közgyűlést, hogy fogadja el a 2020-as évi beszámolómat.

Dobainé Tar Zsuzsanna

elnök